Hallgeir H. Langeland (Sosialistisk Venstreparti), 1998-12-07:
Lat oss håpa at John Dale sitt håp for Voksenåserklæringa blir ein realitet, og lat meg starta med å presisera at den totale innstramminga på Olje- og energidepartementet sitt budsjett er på 70 mill. kr, og det meste av det er på enøk, og på leidningsnettinvesteringar, som eg oppfattar som enøktiltak. Når Jens Stoltenberg i Dagbladet i dag kritiserer Regjeringa for manglande miljøpolitikk, er det på sin plass. Men når kritikken kjem frå eit arbeidarparti som nyleg gjorde ei gedigen høgredreiing, m.a. med vedtak om bygging av gasskraftverk som det verste eksemplet, blir kritikken lite troverdig. Så Stoltenberg: Grunnlaget for kritikken er absolutt til stades, men den går definitivt også til ditt eige parti, Arbeidarpartiet. Dette er den første miljøregjeringa, sa sentrumsregjeringa på Voksenåsen i september i fjor. Me klarar ikkje å få til ei omlegging av milijøpolitikken på nokre månader, sa Regjeringa ved budsjettbehandlinga i fjor, etter å ha vore i Kyoto med Arbeidarpartiet sitt forhandlingsopplegg. Ved behandlinga av revidert nasjonalbudsjett var det også for kort tid til å få til noko særleg i forhold til regjeringserklæringa. Så kom budsjettforslaget for 1999, og faktisk var det positive element på energidelen, som litt satsing på enøk, på alternativ fornybar energi, elavgift og fyringsoljeavgift samt tiltak for å kunna avgrensa utvinningstempoet i Nordsjøen. På Guro Fjellanger sitt budsjett var det lite og ingenting når me tenkjer på utgangspunktet: Voksenåserklæringa. Men kva skjer? Jau, det er inngått ein avtale med Høgre og Framstegspartiet som bind Regjeringa opp til desse to partia sin miljøpolitikk – om desse to partia har ein miljøpolitikk då. Konsekvensen av avtalen er at den litle miljøsatsinga som Regjeringa prøvde på i klimapolitikken, for det meste forsvinn. For kontantstøtta, som Marit Arnstad sitt parti eigenleg er imot, kjem før alt. Enøkstøtta må vika for kontantstøtta og støtte til meir kuler og krut på forsvarsbudsjettet. Miljøregjeringa har gjort miljø til eit slaktoffer. Det finst ikkje ei miljøregjering. Det finst ei kontantstøtteregjering – det er det me har. Ingen saker over, ingen ved sida – me gjev alt for kontantstøtta, er slagordet. Så til eit openbert poeng. Ville det blitt betre med Arbeidarpartiet? Svaret på det er: Det veit me jo ikkje. Det me veit, er at Arbeidarpartiets budsjettforslag har den same profilen som det som blir vedtatt her i dag, altså med miljøet som tapar. Arbeidarpartiets er verre på mange område og betre på nokre ganske få. Det kjem neppe som nokon sensasjon at dette er ein dårleg dag for oss som meiner at klima- og miljøspørsmål er viktigast. SV sine forslag tar framtida på alvor og prioriterer klima- og miljøtiltak. SV satsar på alternativ, fornybar energi både ved støtteordningar og forsking og på større energieffektivitet for å få ned utsleppa av klimagassar. SV prioriterer å følgja opp Lokal Agenda-arbeidet med auka støtte til organisasjonane, for å få fart i aktiviteten lokalt. Me løyver dei nødvendige midlar til å følgja opp planane for kalking og planane for opprydding av PCB i norske hamner, og me følgjer opp på kulturminnevern. Dei fleste tiltaka SV har med, er område som òg er prioriterte i Voksenåserklæringa. Og sjølv om me går lenger, er det i praksis bare SV som i dag følgjer opp Regjeringa sin erklærte miljøpolitikk. Det er i det heile tydeleg at fleirtalet ikkje tar vårt høge energiforbruk eller veksten i klimautsleppa på alvor. Sjølv om de i ord er einige i at Kyoto-avtalen er viktig og nødvendig og ein føresetnad for jorda si framtid, blir dette bare ord. Det er handling kloden vår treng. Vår felles klode treng SVs miljøpolitikk og får Framstegspartiets og Høgres. Slik sett sluttar Stortinget seg delvis til Framstegspartiets og Høgres klimapolitikk, og den er som kjent ikkje noko særleg positiv. Første miljøregjering, sa sentrum. Javel, seier nå eg. Realiteten er at posisjonen kjem framfor miljøomsyn, og kontantstøtte kjem før alt. Då kan det umogleg bli ei miljøregjering. Eg tar med dette opp SV sine alternative forslag.